משרד החוץ של ארה"ב אישר בשבוע שעבר ארבע עסקות נשק לארבע מדינות בסכום כולל של קרוב לשבעה מיליארד דולר – והכל ביום אחד.
מדובר בעסקאות של מכירת מסוקי אפאצ'י AH-64 למרוקו, מטוס תובלה C-130J לניו זילנד, תותחים ימיים להודו וציוד אלקטרוני מתקדם נגד מטעני צד לאוסטרליה. העסקות פורסמו באתר של הסוכנות לשת"פ ביטחוני-צבאי והן טעונות אישור של הקונגרס האמריקני.
העסקה הגדולה ביותר היא עסקת מסוקי האפאצ'י למרוקו - 4.25 מיליארד דולר. עלות עסקת מטוס התובלה לניו זילנד - 1.4 מיליארד דולר, עלות עסקת התותחים הימיים להודו - 1.02 מיליארד דולר ועסקת הציוד האלקטרוני לאוסטרליה - 245 מיליון דולר.
ניו זילנד רוכשת מטוס תובלה C-130J ('שמשון' בחיל האוויר הישראלי) במקום מטוסי תובלה ישנים. המטוס מיועד למשימות תצפית, סיור ואיסוף מודיעין. הודו קונה תותחים ימיים נגד כלי שיט ונגד מטוסים, ואילו אוסטרליה רוכשת מערכות אלקטרוניות מתקדמות נגד מטעני צד תוצרת נורת'רופ גראמן.